## Rovira critica que el Govern deixe fora de la proposta de condonació del deute el criteri d’infrafinançament

*** El conseller afirma que la proposta de l’executiu central “no soluciona els problemes de la Comunitat Valenciana”
* El titular d’Hisenda assenyala que “el principal és començar la casa pels fonaments i canviar el sistema de finançament i després parlar de reestructuració de deute”**

El conseller d’Economia, Hisenda i Administració Pública, José Antonio Rovira, ha criticat que el Govern d’Espanya haja deixat fora de la proposta de condonació del deute el criteri d’infrafinançament.

El conseller s’ha pronunciat així sobre el projecte de llei aprovat pel Consell de Ministres. Al respecte, ha indicat que la condonació del deute “no soluciona els problemes de la Comunitat Valenciana”.

Rovira ha recordat que el deute de la Comunitat Valenciana “és per ingressar menys, no per gastar més” i ha assenyalat que els valencians “no poden continuar suportant un infrafinançament que dura massa, i especialment ara, ja que la reconstrucció després de la dana està suposant un esforç pressupostari enorme”.

“L’únic propòsit de la proposta ha sigut i és acontentar Catalunya”, ha manifestat el conseller. Així mateix, Rovira ha recordat que la condonació “requerix aprovació en el Congrés i caldrà vore si el Govern té els suports per a tirar-la endavant”.

Segons el parer del conseller, “hi ha un error d’inici, ja que es parla de condonació quan s’hauria d’estar parlant del canvi efectiu del sistema de finançament”. “El principal és començar la casa pels fonaments i canviar el sistema de finançament i després parlar de reestructuració de deute, però sense un canvi del sistema no se soluciona el problema de fons”, ha indicat.

Rovira ha conclòs que la Comunitat Valenciana “ha tingut ja la suficient paciència, per la qual cosa instem el Govern d’Espanya que en el pròxim Consell de Política Fiscal es faça una proposta que reconega tots i cada un dels valencians”.

Fecha: 10/12/2025